ททท.มอบส่วนลดพิเศษค่าบัตรโดยสาร 300 บาทให้กับผู้โดยสารที่ซื้อบัตรโดยสารของสายการบินทั้ง 6 สาย
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยถึงความร่วมกับสมาคมสายการบินประเทศไทย 6 สายการบิน ประกอบด้วย บางกอกแอร์เวย์ส , ไทยแอร์เอเชีย , ไทยสมายล์ , นกแอร์ , ไทยไลอ้อนแอร์และไทยเวียตเจ็ท ว่า ททท. ได้เปิดตัวโครงการ ลดทั่วฟ้า บินทั่วไทย มอบส่วนลดพิเศษให้แก่ผู้โดยสารสายการบินเพื่อเป็นการกระตุ้นเศรษฐกิจผ่านการเดินทางทางอากาศทั่วทุกภูมิภาคในประเทศไทย ต้อนรับฤดูกาลท่องเที่ยวที่กำลังจะมาถึงในช่วง High Season ด้วยการมอบส่วนลด 300 บาทต่อหมายเลขการจองจำนวน 500,000 สิทธิ์ให้แก่ผู้โดยสารที่ซื้อบัตรโดยสารของสายการบินทั้ง 6 สายระหว่างวันที่ 19 กันยายน - 10 ตุลาคม 2565 ซึ่งบัตรโดยสารสามารถใช้เดินทางได้ตั้งแต่วันที่ 1 พฤศจิกายน - 31 ธันวาคมนี้เท่านั้น โดยในปีนี้ (2565) ททท. ได้มีการออกมาตรการควบคุมการเดินทาง และกระตุ้นให้เกิดการเดินทางทางอากาศ ถือเป็นการส่งเสริมการท่องเที่ยวภายในประเทศ อีกทั้งยังก่อให้เกิดการใช้จ่ายระหว่างการเดินทาง อาทิ ค่าที่พัก ค่าเดินทางท้องถิ่น ค่าอาหาร ค่าเข้าชมแหล่งท่องเที่ยว  ค่าซื้อสินค้าและของที่ระลึก ตลอดทั้งค่าใช้จ่ายสินค้าและบริการด้านการท่องเที่ยวอื่นๆ  ซึ่ง ททท. ได้ตั้งเป้าหมายที่จะสร้างรายได้สู่อุตสาหกรรมท่องเที่ยว 1.5 ล้านล้านบาท หรือคิดเป็นร้อยละ 50 ของปี 2562 โดยมีจำนวนนักท่องเที่ยวชาวไทยที่เดินทางภายในประเทศอยู่ที่ 160  ล้านคน-ครั้ง และสร้างรายได้ประมาณ 656,000 ล้านบาท ขณะที่ช่วงครึ่งปีแรกของปี 2565  สถานการณ์การเดินทางท่องเที่ยวภายในประเทศระหว่างเดือนมกราคม - มิถุนายน 2565 มีจำนวน 74,335,927 คน-ครั้ง